Chrósćicy (MoG/SN). Pod hesłom „Lěto žorawjow“ přednošowaše młody wučer biologije Syman Šołta z Kulowa – pochadźacy z Róžanta – sobotu wječor w Chróšćanskej Putniskej hospodźe wo přirodźe wokoło nas a kak so wona w běhu lěta měnja. Hač zwěrjata abo rostliny – zapopadnył je ze swojej kameru jónkrótne a krasne wobrazy, wot zymy přez nalěćo, lěćo a nazymu – doniž so kołoběh lěta zaso njezawrje. Při tym orientowaše so na žorawje, dokelž su to wosebite ptački. W mnohich kulturach maja je za symbol zboža a mudrosće, přeco hižo su wone ludźi fascinowali. Jako ćahawe ptački wot nas widźane najdale na juhu přezymuja: Doleća sej hač do sewjerneje Afriki. Za čas NDR běchu wone pola nas hišće porědke a stejachu na čerwjenej lisćinje wohroženych družin. Mjeztym jich wobstatk zaso přiběra.
szl_Latn